Kazalo

1. UVOD

2. PRAVNA PODLAGA

3. METODOLOGIJA IN INFORMACIJE, KI JIH PREDLOŽIJO DRŽAVE ČLANICE

4. SEKTOR NAFTNIH IN PLINSKIH DEJAVNOSTI NA MORJU V EVROPSKI UNIJI

4.1 Naprave in proizvodnja

4.2 Inšpekcijski pregledi, preiskave in izvršilni ukrepi v zvezi z napravami na morju ter regulativni okvir

5. PODATKI O INCIDENTIH IN RAVEN VARNOSTI DEJAVNOSTI NA MORJU

6. SKLEPNE UGOTOVITVE

1. UVOD

V tem poročilu Evropske komisije, ki sledi poročiloma za leti 2016 in 2017, je obravnavana varnost naftnih in plinskih dejavnosti na morju v Evropski uniji (EU) v letu 2018.

Pravna podlaga za to poročilo je Direktiva 2013/30/EU Evropskega parlamenta in Sveta z dne 12. junija 2013 o varnosti naftnih in plinskih dejavnosti na morju in spremembi Direktive 2004/35/ES (v nadaljnjem besedilu: direktiva o varnosti na morju). Cilj tega zakonodajnega akta je doseči visoko raven varnosti pri izvajanju naftnih in plinskih dejavnosti na morju v korist delavcev, okolja, morskih ploščadi in opreme ter gospodarskih dejavnosti, kot sta ribolov in turizem. Določbe direktive, kot jih izvajajo države članice, bodo prispevale k: (i) preprečevanju večjih nesreč, (ii) zmanjšanju števila incidentov ter (iii) zagotovitvi učinkovitih nadaljnjih ukrepov v zvezi z nesrečami in incidenti za ublažitev njihovih posledic.

Tako kot pri prejšnjih poročilih je namen tega letnega poročila: (i) zagotoviti podatke o številu in vrsti naprav v EU ter (ii) podati informacije o incidentih pri naftnih in plinskih dejavnostih na morju ter oceno njihove ravni varnosti. Z vsakim dodatnim poročilom bo analiza trendov postala plodnejša. Poleg tega se bo s serijo letnih poročil zagotovilo evidentiranje ravni varnosti pri naftnih in plinskih dejavnostih držav članic na morju.

To poročilo temelji na letnih poročilih in podatkih, ki so jih sporočile države članice v skladu z zahtevami iz direktive o varnosti na morju. Komisija je prejela podatke od Bolgarije, Hrvaške, Cipra, Danske, Nemčije, Francije, Grčije, Irske, Italije, Nizozemske, Poljske, Romunije, Španije in Združenega kraljestva, ki je bilo leta 2018 še vedno država članica EU. Večina naprav je v Severnem morju in Atlantskem oceanu (380), 166 naprav je v Sredozemskem morju, osem v Črnem morju in dve v Baltskem morju.

Pristojni organi držav članic so v letu 2018 v svojih jurisdikcijah opravili inšpekcijske preglede 318 naprav na morju. Tri države članice (Združeno kraljestvo, Danska in Nizozemska) so po nekaterih incidentih izvedle preiskave v obdobju poročanja. Združeno kraljestvo je izvedlo 41 preiskav v zvezi z varnostnimi in okoljskimi pomisleki ter pet preiskav v zvezi z večjimi nesrečami. Danska je izvedla tri preiskave v zvezi z varnostnimi in okoljskimi pomisleki (in nobene preiskave v zvezi z večjimi nesrečami), Nizozemska pa eno preiskavo v zvezi z večjo nesrečo (in nobene preiskave v zvezi z varnostnimi in okoljskimi pomisleki).

Podatki, ki so jih predložile države članice, zlasti o številu in resnosti sporočenih nesreč glede na število naprav, kažejo, da je bila raven varnosti v evropskem sektorju dejavnosti na morju v primerjavi s predhodnima letoma znatno nižja, zaradi česar je potrebno nadaljnje ukrepanje pristojnih organov držav članic.

2. PRAVNA PODLAGA